Návrh na zrušenie úloh vyplývajúcich z Plánu práce vlády Slovenskej republiky
na rok 2001

Vláda SR dňa 18. júla 2001 prerokovala a schválila uznesením vlády SR č. 702/2001 materiál “Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ” a rozhodla o pridelení 833 nových pracovných miest na budovanie administratívnych kapacít a nových inštitúcií súvisiacich s implementáciou práva EÚ.

Materiál “Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ” je východiskom pre budovanie administratívnych štruktúr potrebných na implementáciu acquis v strednodobom horizonte a má zásadný význam pre úspešné pokračovanie eurointegračného procesu. 

Na základe uznesenia vlády SR č. 702/2001 bude počas celého roku 2002 realizovaný monitoring, ktorého predmetom bude  obsadzovanie novovytvorených pracovných miest. K 1. aprílu 2002 jednotlivé ústredné orgány štátnej správy vypracujú informáciu o tom, ako pokračujú v prijímaní nových zamestnancov a na základe ich informácií sa rozhodne, ako sa bude postupovať v oblasti administratívnych kapacít potrebných pre implementáciu práva EÚ v ďalšom období. Vzhľadom na administratívnu náročnosť integračného procesu sa predpokladá, že v prvej polovici roku 2002 bude vypracovaný obdobný materiál, na základe ktorého sa bude riešiť problematika administratívnych kapacít potrebných na efektívnu implementáciu práva EÚ v roku 2003.

Vzhľadom na uvedené predstavuje predloženie Stavu plnenia administratívnych potrieb na implementáciu práva EÚ a ich finančného zabezpečenia  a Stavu vytvárania nových inštitúcií súvisiacich s implementáciou práva EÚ a ich finančného zabezpečenia duplicitu, nakoľko plnenie úloh je zároveň monitorované prostredníctvom vyššie uvedeného dokumentu prijatého vládou SR dňa 18. júla 2001. Z tohto dôvodu je na rokovanie vlády SR predkladaný návrh na zrušenie úlohy č. 15 z Plánu práce vlády SR na rok 2001 v mesiaci september pre podpredsedu vlády SR pre európsku integráciu - Stav plnenia administratívnych potrieb na implementáciu práva EÚ a ich finančného zabezpečenia a úlohy č. 16 z Plánu práce vlády SR na rok 2001 v mesiaci september pre podpredsedu vlády SR pre európsku integráciu - Stav vytvárania nových inštitúcií súvisiacich s implementáciou práva EÚ a ich finančného zabezpečenia.